गण्डकी प्रदेशलाई राइनो कप
गण्डकी प्रदेशले राइनो कपको उपाधि हात पारेको छ । कोल्हुवामा बुधबार भएको फाइनल खेलमा अठ्ठाइस बिघा फुटबल क्लबलाई २-१ गोलले पराजित गर्दै गण्डकीले उपाधिमाथि कब्जा जमाएको हो ।
पूर्वी नवलपरासी — गण्डकी प्रदेशले राइनो कपको उपाधि हात पारेको छ । कोल्हुवामा बुधबार भएको फाइनल खेलमा अठ्ठाइस बिघा फुटबल क्लबलाई २-१ गोलले पराजित गर्दै गण्डकीले उपाधिमाथि कब्जा जमाएको हो ।गण्डकीका मुकुन्द न्यूरेले खेलको ४८ र ५६ औं मिनेटमा गोल गरेर गण्डकीलाई उपाधि दिलाएका हुन् । अठठाइ बिघाका अन्जल महर्जनले ७१ औं मिनेटमा १ गोल फर्काएका थिए ।फाइनल खेलको म्यान अफ द म्याच मुकुन्द न्यौपाने भएका छन् । सर्वाधिक गोलकर्ताको पुरस्कार समिर तामाङ अठ्ठाइस बिघा र मुकुन्द न्यूरे गण्डकी प्रदेशले हात पारेका छन् । उनीहरुले प्रतियोगितामा ३/३ गोल गरेका थिए । प्रतियोगिताको उत्कृष्ट खेलाडी गण्डकीका आकाश रानाभाट बने । विजेताले नगद ८ लाख, उपविजेताले ४ लाख नगदसहित शिल्ड, प्रमाणपत्र हात पारे । सर्वाधिक गोलकर्ताले १०/१० हजार नगद पुरस्कार हात पारेका छन् । उत्कृष्ट खेलाडीलाई नगद २० हजार प्रदान गरिएको छ । प्रतियोगितामा विभागीयसहित १२ टिमले प्रतिस्पर्धा गरेका थिए । कोल्हुवामा हरेक वर्ष गैंडा संरक्षणका लागि भन्दै राष्ट्रिय तहको राइनो कप फुटबल प्रतियोगिता हुँदै आएको छ ।